Vojtech Blanár

JUDr. Vojtech Blanár (; * 24. august 1866, Košice† 31. december 1932, Košice) bol uhorský právnik, pedagóg a verejný činiteľ v období Rakúsko-Uhorska a neskôr medzivojnového Česko-Slovenska.

Životopis 
Pochádzal z rodiny bohatého košického podnikateľa. Študoval na premonštrátskom gymnáziu v Košiciach. Pokračoval štúdiom práva na univerzite v Budapešti a v roku 1891 zložil advokátsku skúšku. Následne si otvoril vlastnú advokátsku kanceláriu v Košiciach. Sprvu sa venoval najmä trestnému právu, no neskôr prešiel na problematiku zmenkového a obchodného práva, ktorej sa venoval aj ako pedagóg na košickej právnickej akadémii.

Popri svojej profesionálnej kariére sa zapojil aj do politického života. Zastával viaceré funkcie v rámci košického magistrátu a neskôr sa stal aj poslancom Uhorského snemu za robotnícku stranu. Od roku 1914 až do zániku monarchie pôsobil na pozícii starostu Košíc.

Po vzniku Česko-Slovenska a obsadení Košíc čs. vojskom musel opustiť úrad starostu a opäť sa začal venovať advokácii. Zostal politicky aktívnym na komunálnej úrovni ako poslanec košického zastupiteľstva. Bol významným funkcionárom Maďarskej národnej strany, za ktorú bol v krajinských voľbách v roku 1928 zvolený za člena Krajinského zastupiteľstva.

Referencie 

Uhorskí politici
Uhorskí právnici
Advokáti
Politici Maďarskej národnej strany
Poslanci uhorského snemu narodení na území dnešného Slovenska
Primátori Košíc
Slovenské osobnosti maďarského pôvodu
Osobnosti z Košíc